แรงขายกลุ่มแบงก์ฉุดตลาดหุ้นยุโรปปิดร่วง
ตลาดหุ้นยุโรปปิดร่วงลงเมื่อคืนนี้ (2 ส.ค.) เนื่องจากนักลงทุนยังกระหน่ำขายหุ้นกลุ่มธนาคารกลาง หลังจากธนาคารกลางยุโรป (ECB) เปิดเผยผลการสำรวจภาวะวิกฤต (stress test) ในภาคธนาคาร โดยนักลงทุนไม่มีความเชื่อมั่นมากนักต่อผลการทดสอบในครั้งนี้ 
3 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.3% ปิด (2 ส.ค.)  ที่ 335.47 จุด, ดัชนี CAC-40 ตลาดหุ้นฝรั่งเศสปิดที่ 4,327.99 จุด ลดลง 81.18 จุด หรือ 1.84%, ดัชนี DAX ตลาดหุ้นเยอรมันปิดที่ 10,144.34 จุด ร่วงลง 186.18 จุด หรือ 1.80% และดัชนี FTSE 100 ตลาดหุ้นลอนดอนปิดที่ 6,645.40 จุด ลดลง 48.55 จุด หรือ 0.73%
หุ้นกลุ่มธนาคารยังคงถูกเทขายอย่างหนัก โดยหุ้นดอยช์แบงก์ ร่วงลง 4.8% หุ้นเครดิต สวิส ร่วงลง 6.2% หุ้นคอมเมิร์ซ แบงก์ ร่วงลง 9.2% ส่วนหุ้น Banca Monte dei Paschi di Siena ของอิตาลี ดิ่งลงรุนแรงถึง 16%
นักลงทุนยังคงเทขายหุ้นกลุ่มธนาคาร เนื่องจากไม่ค่อยเชื่อมั่นเกี่ยวกับผลการทดสอบภาวะวิกฤตภาคธนาคารในยูโรโซนของ ECB ครั้งนี้ โดยนักลงทุนมองว่าไม่มีการทดสอบที่เข้มงวดเหมือนกับธนาคารกลางสหรัฐ (เฟด) และไม่ได้ทดสอบสถานการณ์การที่สหราชอาณาจักรแยกตัวออกจากสหภาพยุโรป (Brexit) หรือภาวะที่มีการใช้อัตราดอกเบี้ยติดลบเป็นเวลานาน รวมทั้งธนาคารที่เข้าร่วมในการทดสอบก็มีจำนวนน้อยกว่าครึ่งหนึ่งของจำนวน 123 แห่งที่เข้าทดสอบในปี 2014 โดยธนาคารจากกรีซและโปรตุเกสไม่ได้เข้าร่วมในการทดสอบครั้งนี้
นอกจากนี้ ตลาดหุ้นยุโรปยังได้รับแรงกดดันจากราคาน้ำมัน WTI ที่ร่วงลงหลุดจากระดับ 40 ดอลลาร์/บาร์เรล ซึ่งได้ฉุดหุ้นกลุ่มพลังงานร่วงลงด้วย ขณะที่นักลงทุนจับตาดูการประชุมของธนาคารกลางอังกฤษในวันพรุ่งนี้ ขณะที่โกลด์แมน แซคส์คาดว่า ธนาคารกลางอังกฤษมีแนวโน้มประกาศปรับลดอัตราดอกเบี้ยนโยบายลง 0.25% พร้อมกับขยายระยะเวลาโครงการให้เงินทุนสำหรับการปล่อยกู้ ซึ่งจะกระตุ้นการปล่อยสินเชื่อในภาคธนาคาร